﻿ 'कोहली रन मशीन लेकिन तेंदुलकर मेरे ऑल टाइम फेवरेट हैं' | CricketCountry.com हिन्दी
वेस्‍टइंडीज के महान बल्‍लेबाज ब्रायन लारा ने नेरूल में डीवाई पाटिल विश्वविद्यालय द्वारा विज्ञान में मानद उपाधि से सम्मानित किए जाने के बाद गुरुवार को ये बात कही
| Updated : July 4, 2019 6:02 PM IST
वेस्टइंडीज के महान बल्लेबाज ब्रायन लारा ने विराट कोहली की तुलना रन मशीन से की है। लारा का कहना है कि जहां तक विभिन्न प्रारूपों में बल्लेबाजी की बात है तो भारतीय कप्तान दुनिया के बाकी खिलाड़ियों से कहीं ज्यादा आगे हैं।
भारतीय महान बल्लेबाज सचिन तेंदुलकर हालांकि लारा के सर्वकालिक पंसदीदा खिलाड़ियों में शुमार रहेंगे लेकिन उन्होंने कहा कि वर्तमान युग में कोहली सर्वश्रेष्ठ हैं।
लारा को नेरूल में डीवाई पाटिल विश्वविद्यालय द्वारा विज्ञान में मानद उपाधि से सम्मानित किया गया। उन्होंने इसके बाद कहा, ‘वह (कोहली) एक (रन) मशीन हैं। लेकिन माफ करना सचिन तेंदुलकर मेरी पसंद बने रहेंगे।’
लारा के नाम टेस्ट में सर्वाधिक स्कोर का रिकॉर्ड अब भी बरकरार है। उन्होंने कहा, ‘लेकिन आपके सवाल के बारे में कहूं तो इसमें कोई शक नहीं कि खेल के सभी प्रारूपों में विराट कोहली और पूरी दुनिया के बीच में काफी बड़ा अंतर है। रोहित शर्मा ने इस विश्व कप में चार शतक जड़े हों, जॉनी बेयरस्टो या कोई और भी हो, लेकिन अगर आप किसी को टी-20, टी-10, 100 गेंद (क्रिकेट) या टेस्ट क्रिकेट में बल्लेबाजी करते हुए देखना चाहते हो तो आज यह विराट कोहली होंगे।’
पढ़ें: ‘लगातार अच्छा प्रदर्शन करने के लिए स्थिति के अनुकूल ढलना जरूरी’
लारा ने कहा, ‘सचिन का खेल पर जो प्रभाव है, वह अविश्वसनीय है क्योंकि उन्‍होंने उस समय में ऐसा प्रदर्शन किया जब माना जाता था कि भारतीय बल्लेबाज भारतीय सरजमीं और भारतीय पिचों के बाहर इतना अच्छा प्रदर्शन नहीं कर सकते। लेकिन सचिन तेंदुलकर हर पिच पर अच्छा करते थे। पर आज की बात करें तो सभी भारतीय बल्लेबाज हर पिच पर अच्छा प्रदर्शन करते हैं। मुझे लगता है क्योंकि उन्होंने सचिन के खेलने का तरीका सीख लिया है।’
First Published on July 4, 2019 6:02 PM IST
Last updated on July 4, 2019 6:02 PM IST
100 Balls Cricket Brian Lara Jonny Bairstow Sachin Tendulkar T10 T20 virat kohli
RSA 4/1 OVERS: 0.5